b'\n_START_ARTICLE_\nBacitracin\n_START_SECTION_\nZgodovina\n_START_PARAGRAPH_\nIme kemikalije je izpeljano iz \xc5\xbeenskega imena Tracy, saj jo je John T. Goorley izoliral iz telesa deklice po imenu Tracy:_NEWLINE_Sev, izoliran iz tkiva, izrezanega ob kompliciranem zlomu golenice, je bil \xc5\xa1e posebej aktiven. Ta rast zavirajo\xc4\x8di sev smo poimenovali "Tracy I.", po bolnici. Ko se se brezceli\xc4\x8dni fitrati brozge s kulturo omenjenega bacila izkazali za netoksi\xc4\x8dne in mo\xc4\x8dno u\xc4\x8dinkovite antibiotike, so se zdele nadaljnje raziskave upravi\xc4\x8dene. U\xc4\x8dinkovino smo poimenovali "bacitracin"._NEWLINE_Bacitracin je leta 1949 odobrila FDA.\n_START_SECTION_\nSinteza\n_START_PARAGRAPH_\nBacitracin se ne sintetizira na ribosomih, ampak se sintetizira s pomo\xc4\x8djo neribosomske peptidne sintaze (NRPS); v sintezo je vklju\xc4\x8den bacABC._NEWLINE_Bacitracin se industrijsko proizvaja z namno\xc5\xbeevanjem bakterij Bacillus subtilis\' Tracy I v teko\xc4\x8dem goji\xc5\xa1\xc4\x8du. S\xc4\x8dasoma bakterije sintetizirajo in izlo\xc4\x8dijo antibiotik v okolico, iz katere ga pridobijo z razli\xc4\x8dnimi zaporednimi kemijskimi postopki.\n_START_SECTION_\nBakterijska odpornost\n_START_PARAGRAPH_\nDanes so \xc5\xbee mnoge bakterije odporne proti bacitracinu, zlasti bakterije iz rodu Salmonella in nekateri stafilokoki. Za ve\xc4\x8d podatkov o minimalni inhibitorni koncentraciji (MIC) glej dokument Bacitracin Susceptibility and Resistance data sheet.\n_START_SECTION_\nUporaba v zdravstvu\n_START_PARAGRAPH_\nBacitracin se kot polipeptidni antibiotik uporablja v medicini in kljub nevarnosti razvoja odpornosti proti antibiotikom z odobritvijo Food and Drug Administration (FDA) v ZDA tudi pri zdravljenju pi\xc5\xa1\xc4\x8dancev in puranov. V Sloveniji so na tr\xc5\xbei\xc5\xa1\xc4\x8du antibioti\xc4\x8dni pripravki na zdravni\xc5\xa1ki recept (mazilo, mazilo za oko in pra\xc5\xa1ek za pripravo kapljic za o\xc4\x8di in uho) v kombinaciji z neomicinom._NEWLINE_Bacitracinove cinkove soli se skupaj z drugimi topi\xc4\x8dnimi antibiotiki (navadno polimiksin B in neomicin) rabijo kot mazilo (\xc2\xbbtrojno antibioti\xc4\x8dno mazilo\xc2\xab\xc2\xa0s splo\xc5\xa1nim tr\xc5\xbenim imenom Neosporin \xe2\x80\x93 v Sloveniji ga ni na tr\xc5\xbei\xc5\xa1\xc4\x8du) za zunanjo uporabo za najrazli\xc4\x8dnej\xc5\xa1e lokalne oku\xc5\xbebe ko\xc5\xbee in o\xc4\x8di, pa tudi za prepre\xc4\x8ditev oku\xc5\xbeb pri ranah. Obstaja tudi raztopina za zdravljenje o\xc4\x8desnih vnetij. Kljub ob\xc4\x8dasnim poro\xc4\x8dilom o mogo\xc4\x8di navzkri\xc5\xbeni alergi\xc4\x8dni reakciji z u\xc4\x8dinkovinami, ki vsebujejo \xc5\xbeveplo, bacitracin vsebujo\xc4\x8di topi\xc4\x8dni pripravki \xc5\xa1e danes veljajo za nadomestilo srebrovemu sulfadiazinu (Silvadene) za bolnike z opeklinami in alergijo na \xc5\xbeveplove u\xc4\x8dinkovine._NEWLINE_Na tr\xc5\xbei\xc5\xa1\xc4\x8du je tudi \xc4\x8disti bacitracin; namenjen je ljudem, ki jim je zaradi alergije na polimiksin B in neomicin onemogo\xc4\x8dena uporaba pripravkov z omenjenima u\xc4\x8dinkovinama._NEWLINE_Bacitracin se pogosto uporablja za za\xc5\xa1\xc4\x8dito ko\xc5\xbee po tetoviranju ali obrezovanju. V primerjavi s kombiniranimi pripravki, kot je Neosporin, zaradi manj sestavin namre\xc4\x8d redkeje spro\xc5\xbei alergi\xc4\x8dne reakcije._NEWLINE_Pri dojen\xc4\x8dkih se bacitracin redko uporablja intramuskularno za zdravljenje stafilokokne plju\xc4\x8dnice in empiema, tudi \xc4\x8de gre za oku\xc5\xbebo z na bacitracin ob\xc4\x8dutljivimi bakterijami. Vzrok je nefrotoksi\xc4\x8dnost bacitracina, zato mora biti koncentracija bacitracina v krvi strogo dolo\xc4\x8dena in pod nadzorom._NEWLINE_Bacitracin se uporablja tudi za razlo\xc4\x8devanje Streptococcus pyogenes od drugih bakterij. S. pyogenes so ob\xc4\x8dutljive na bacitracin, druge (\xce\xb2-hemoliti\xc4\x8dni streptokoki) pa so proti njemu odporne.'